40/1998. (XII.01.) sz. önk. rendelet⃰
a polgármester, az alpolgármesterek illetményéről és egyéb juttatásairól, valamint az önkormányzati képviselők kiesett jövedelmének megtérítéséről és tiszteletdíjáról  
A Józsefvárosi Önkormányzat Képviselő-testülete (továbbiakban: képviselő-testület) a helyi önkormányzatokról szóló 1990. évi LXV. törvény 20. §. (1) és (2) bekezdésében, valamint a polgármesteri tisztség ellátásának egyes kérdéseiről és az önkormányzati képviselők tiszteletdíjáról szóló 1994. évi LXIV. tv. (továbbiakban: törvény) 17. § (1) bekezdésében foglaltak alapján az alábbi rendeletet alkotja: 
A polgármester illetménye
1.§

 (1) 	Budapest Főváros VIII. kerület Józsefvárosi Önkormányzat (továbbiakban: önkormányzat) polgármestere főállású polgármester.

(2) 	A képviselő-testület a polgármester illetményét és költségtérítését külön képviselő-testületi határozatban állapítja meg. 

(3) A polgármesternek a polgármesteri tisztsége ellátásával összefüggő, általa előlegezett, számlával igazolt, szükséges költségét meg kell téríteni. 

(4) A polgármestert, választása szerint - a (3) bekezdésben foglaltaktól eltérően, költségátalány illeti meg. A költségátalány mértéke - a képviselő-testület döntése alapján - a polgármester illetménye, illetve tiszteletdíja 30%-ának megfelelő összeg. 

(5)	A polgármester illetményének emelését, és annak mértékét a Szervezeti és Működési Szabályzatban (továbbiakban: SzMSz) meghatározott bizottság javaslatára a képviselő-testület az önkormányzat éves költségvetési rendeletének elfogadását követően állapíthatja meg.

(6)	A polgármester jutalmát a képviselő-testület - az SzMSz-ben meghatározott bizottság javaslatára, az önkormányzat éves költségvetési beszámolójának elfogadását követően - határozatban állapíthatja meg a meghatározott időszakban végzett munkájának értékelése alapján, azonban annak éves mértéke nem haladhatja meg a polgármester illetményének hat havi összegét.

Az alpolgármester illetménye, tiszteletdíja

2.§

(1) A foglalkoztatási jogviszonyban álló alpolgármester illetményét és illetményének emelését a képviselő-testület úgy állapítja meg, hogy az ne érje el a polgármester illetményét.

(2) Az alpolgármester éves jutalmát és annak mértékét az SzMSz-ben meghatározott bizottság javaslatára a képviselő-testület határozhatja meg azzal, hogy arra, törvény eltérő rendelkezése hiányában a polgármesterre irányadó szabályokat kell alkalmazni.

(3) Az alpolgármester esetében a költségátalány mértéke az illetménye, illetve tiszteletdíja 20%-ának megfelelő összeg lehet.

Az önkormányzati képviselő kiesett jövedelmének megtérítése és tiszteletdíja. 
3.§

(1) Az önkormányzati képviselő havi tiszteletdíja (alapdíj) nem haladhatja meg a köztisztviselők jogállásáról szóló 1992. évi XXIII. törvény (Ktv.) 43.§-ának (1) bekezdése szerint megállapított illetményalap és a 2,5-szörös szorzószám szorzataként megállapított összeget. A 2003. évi XLV. törvény 129. § (6) bekezdése szerint a képviselő-testület által már megállapított illetményalap mértéke nem csökkenthető.

(2) Ha a képviselő egy vagy több bizottságnak a tagja, a tiszteletdíja az alapdíj 45%-ával növelt összeg.

(3) A bizottság nem képviselő tagjának tiszteletdíja az alapdíj 45%-nak megfelelő összeg.

(4)  A bizottsági elnök és tanácsnok tiszteletdíja – több tisztség, bizottsági tagság esetén is - az alapdíj 90%-ával növelt összeg.

(5) A képviselő-testület a képviselőt és a bizottság nem képviselő-testületi tagját természetbeni juttatásban nem részesíti.

(6) A képviselőnek a képviselő-testület képviseletében vagy megbízásából végzett tevékenységével összefüggő, általa előlegezett, számlával igazolt, szükséges költségét meg kell téríteni. A képviselői költségek kifizetését a polgármester engedélyezi.
 
(7) A települési képviselőt a testületi munkában való részvételhez szükséges időtartamra a munkahelyén fel kell menteni a munkavégzés alól. Az emiatt kiesett jövedelmét a képviselő-testület téríti meg, melynek alapján a települési képviselő társadalombiztosítási ellátásra is jogosult. A képviselő-testület átalányt is megállapíthat.
Záró rendelkezések
4.§

E rendelet kihirdetése napján lép hatályba.